โรงเหล็กหยุดหนีจีนดัมพ์
สินค้าถูก-มีพิษGJS-ทาทาฯชิ่งแบงก์ห่วงธุรกิจ
1 ต.ค. 2555

สินค้าถูก-มีพิษGJS-ทาทาฯชิ่งแบงก์ห่วงธุรกิจ
เหล็กจีนดัมพ์ตลาดและผสมโบรอนพ่นพิษ ผู้ประกอบการไทย “จี เจ สตีล-ทาทา สตีล” หยุดผลิตชั่วคราว แบงก์ห่วงใยสอบถามสถานการณ์ธุรกิจ
นายสิทธิชัย ลีสวัสดิ์ตระกูล ประธานกรรมการบริหาร บริษัท มิลล์คอนสตีลอินดัสทรีส์ (MILL) หนึ่งในผู้ประกอบการที่เรียกร้องให้ทางการระงับการนำเข้าเหล็กจากจีน เปิดเผยว่า สถาบันการเงินได้แสดงความห่วงใยและสอบถามสถานการณ์เหล็กในปัจจุบัน เนื่องจากมีเหล็กจากประเทศจีนเข้ามาดัมพ์ตลาด โดยใส่สารโบรอนหรือโครเมียมเลี่ยงภาษี ทำให้ผู้ประกอบการไทยเสียเปรียบเกิดความไม่เป็นธรรมในการแข่งขันจนต้องหยุดผลิต 
สำหรับเหล็กที่มีปัญหาโดนดัมพ์จากจีน มี 2 ประเภท คือ 1.เหล็กม้วนดำ ซึ่งมีผู้ผลิต 2 ราย คือ กลุ่มจี สตีล (GSTEEL) ประกอบด้วย 2 บริษัท คือ จี สตีล และจี เจ สตีล (GJS) และบริษัท สหวิริยาสตีลอินดัสตรี (SSI) และ 2.เหล็กลวดเกรดปกติที่ใช้ในการพาณิชย์
“เหล็กทั้งสองประเภทที่นำเข้ามาจากจีน มีการใส่โบรอนหรือโครเมียมเพื่อจะได้คืนภาษีทันที โดยเหล็กม้วนจะได้คืน 14% เหล็กลวดได้คืน 9% ส่งผลให้มีต้นทุนต่ำกว่าผู้ประกอบการไทย เรื่องนี้เป็นปัญหามานาน ซึ่งหลายประเทศมีมาตรการตอบโต้ทันที ต่อต้านโบรอน แต่ของไทยปล่อยให้เป็นปัญหาเรื้อรัง จนผู้ประกอบการบางรายเริ่มมีปัญหา”
นายสิทธิชัย กล่าวว่า ปกติเหล็กแท่งยาว (Billet) ส่งออกจากประเทศจีนยาก ผู้ส่งออกเลยเปลี่ยนชื่อเป็นเหล็ก Square Bar ซึ่งเข้าข่ายเหมือนเหล็กลวด ได้ลดภาษี 9% และปัญหาของไทย ตามกฎหมายของ Square Bar ความกว้างใหญ่ ไม่เกิน 40 มิลล์ แต่นำเข้ามา 120 มิลล์ ผิดพิกัด นอกจากนี้เหล็กเส้นโครงสร้างต้องผลิตจากเหล็ก Billet เท่านั้นไม่ใช่ Square Bar
“เหล็กจากจีนยังก่อให้เกิดปัญหาสินค้าเหล็กไม่ได้คุณภาพตามข้อกำหนดมาตรฐานผลิตภัณฑ์อุตสาหกรรม (สมอ.) เพราะมีการนำเหล็ก Square Bar ซึ่งเป็นเหล็กไซส์เล็กไม่เกิน 40 มิลล์ สำแดงพิกัดเป็นเหล็กเส้นก่อสร้าง ผิดคุณสมบัติรุนแรง ซึ่งเหล็ก Square Bar ปกป้องได้ เนื่องจากมีกฎหมาย สมอ.ห้ามมาผลิตเป็นเหล็กเส้นก่อสร้าง แต่เหล็กม้วนไม่มีมาตรการควบคุม” นายสิทธิชัย กล่าว 
นายอิสระ อัคราพิทักษ์ กรรมการ GJS แจ้งหยุดการผลิตชั่วคราวออกไปอีก แต่คงหยุดไม่เกินสิ้นเดือน ต.ค. หลังบริษัทได้รับผลกระทบโดยตรงจากจีนนำเหล็กแผ่นรีดร้อนชนิดม้วนเข้ามาทุ่มตลาดจำนวนมาก และผสมโบรอน เลี่ยงภาษี ทำให้ได้ราคาต่ำกว่าเหล็กที่ผลิตในประเทศมาก 
นายปิยุช กุปต้า กรรมการผู้จัดการใหญ่ บริษัท ทาทา สตีล (ประเทศไทย) หรือ TSTH กล่าวว่า บริษัทหยุดการผลิตชั่วคราวโครงการ MBF ของบริษัท เอ็น.ที.เอส. สตีลกรุ๊ป (NTS) ต่อเนื่องไปจนถึงวันที่ 31 ม.ค. 2556 เพราะเหล็กราคาต่ำจากจีนได้สร้างแรงกดดันต่อสินค้าสำเร็จรูปอย่างที่ไม่เคยปรากฏมาก่อน จึงยังไม่เอื้อต่อผลการดำเนินงานของบริษัทที่จะกลับมาทำการผลิต m